Egy fegyveres férfi kirabolt Norvégia legészakibb területén, a Spitzbergákon egy bankot, és szokatlan tette után azonnal el is kapták - írja a Local. A Spitzbergák (norvégul: Svalbard) egy szigetcsoport a Jeges-tengerben, körülbelül félúton Norvégia és az Északi-sarkpont között.

A lap szerint ezen a sarkvidéki környéken ez lehetett a világtörténelem eddigi első bankrablása.

A bankrablás délelőtt 10:40-kor történt a Spitzbergák legnagyobb településén, a körülbelül 2000 lakosú Longyearbyenben. Sikerült megkaparintania a pénzt, de hamar elkapták, hiszen az alig lakott, gleccserekkel borított, jegesmedvék által lakott területen elég nehéz lett volna elrejtőzni a zsákmánnyal. Ráadásul a környéken mindenki ismeri egymást, és csak repülővel lehet elhagyni a szigeteket. Nem volt túlságosan átgondolt az akció.

A rendőrség szerint az elkövető nem helybéli volt, hanem egy külföldi utazó. Elszállították a szigetekről a norvég szárazföldre, Tromso városába. Sajnos több részletet nem árultak el a bankrabló kilétéről vagy az elrabolt összegről.

(Borítókép: Longyearbyen. Fotó: Eye Ubiquitous / Getty Images Hungary)